อัลตร้าซาวน์พบว่ามีภาวะเป็น PCOS แต่มีประจำเดือนทุกเดือน รอบเดือนอยู่ที่ 30-35 วัน ค่ะ ต้องการมีบุตร ใช้ชุดทดสอบหาวันไข่ตก เดือนที่ผ่านมาก็พบว่ามี 2 ขีดข้มเท่ากัน และมีกิจกรรมในช่วงก่อน และหลังจากที่พบว่ามีขีดเข้ม 2 ขีด อยากสอบถามว่า การที่มีประจำเดือนทุกเดือน แปลว่ามีไข่ตกมั้ยคะ แล้วถ้าต้องการมีลูกจะต้องเตรียมตัวอย่างไรคะ แล้วต้องปล่อยธรรมชาตินานแค่ไหนถึงจะให้ช่วยในการมีบุตรคะ ขอบค่ะ
สวัสดีค่ะ หากมีระยะห่างระหว่างรอบประจำเดือนที่ 30-35 วัน และมีประจำเดือนมานาน 2- 7 วัน ก็ถือเป็นประจำเดือนที่ปกติดี และแสดงว่าน่าจะมีการตกไข่เกิดขึ้นทุกรอบเดือน ซึ่งหากได้ใช้ชุดตรวจไข่ตกจากปัสสาวะ แล้วพบขึ้น 2 ขีดเข้ม โดยเกิดในช่วงกึ่งกลางของรอบเดือน ก็แสดงว่ามีการตกไข่เกิดขึ้นเป็นปกติดี ดังนั้น หากไม่มีความผิดปกติอื่นๆ ของมดลูกและท่อนำรังไข่ โอกาสตั้งครรภ์ก็น่าจะเกิดขึ้นได้ไม่ยากค่ะหากต้องการที่จะตั้งครรภ์ ก็ควรมีเพศสัมพันธ์ในวันที่ตรวจพบว่ามีการตกไข่เกิดขึ้นค่ะ หรือมีเพศสัมพันธ์ในช่วง 14 วันก่อนที่ประจำเดือนจะมา ซึ่งเป็นช่วงวันที่ปกติจะมีไข่ตกค่ะอย่างไรก็ตาม หากไม่สามารถตั้งครรภ์ได้ภายใน 1 ปี ก็จะถือว่ามีภาวะมีบุตรยาก ซึ่งก็ควรไปพบแพทย์เพื่อหาสาเหตุค่ะ โดยอาจเกิดจากฝ่ายชายหรือฝ่ายหญิงก็ได้ ดังนั้น ก็ควรไปตรวจพร้อมกันทั้ง 2 ฝ่ายค่ะ เช่น มีท่อนำรังไข่อุดตัน มีเนื้องอกในมดลูก มีเยื่อบุโพรงมดลูกเจริญผิดที่ ปริมาณอสุจิที่น้อย รวมไปถุงอายุและโรคประจำตัวของฝ่ายหญิง เป็นต้น สำหรับการมีภาวะ PCOS หรือภาวะถุงน้ำจำนวนมากในรังไข่ ก็ทำให้มีภาวะมีบุตรยากได้เช่นกัน แต่มักจะทำให้ประจำเดือนไม่ค่อยมา และไม่มีการตกไข่ค่ะ ซึ่งหากมีประจำเดือนมาทุกเดือนดี ก็ไม่น่าเกิดจากสาเหตุนี้ค่ะ